होमज़ह, हम्ज़ शब्द से बना है जिसका अर्थ टूटना है और चूंकि दूसरों में कमी ढ़ूढने वाले और बुराई करने वाले दूसरों के व्यक्तित्व को तोड़ देते हैं इसलिए उन्हें होमज़ा कहा गया है। लोमज़ा का अर्थ भी दूसरों की बुराई करना और कमी ढ़ूढ़ना है। पवित्र कुरआन के कुछ व्याख्याकारों का मानना है कि यह आयत उन लोगों के लिए चेतावनी है जो दूसरों की बुराई करते हैं और चुगली करके लोगों में द्वेष, दुश्मनी और ईर्ष्या का बोज बोते हैं। इसी प्रकार यह आयत उन लोगों के लिए चेतावनी है जो लोगों की बुराई ज़बान या हाथों और आंखों के इशारे से करते हैं या लोगों पर आरोप लगाते या उन पर कटाक्ष करते हैं।